input: UREDBA KOMISIJE (EU) št. 816/2013
  z dne 28. avgusta 2013
  o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe nevtralnega kopolimera metakrilata in anionskega kopolimera metakrilata v trdnih prehranskih dopolnilih ter Priloge k Uredbi Komisije (EU) št. 231/2012 glede specifikacij za osnovni kopolimer metakrilata (E 1205), nevtralni kopolimer metakrilata in anionski kopolimer metakrilata
  (Besedilo velja za EGP)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3), člena 14 in člena 30(5) Uredbe,
  ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,
  ob upoštevanju naslednjega:
  (1)
  Priloga II k Uredbi (ES) št. 1333/2008 določa seznam Unije aditivov za živila, odobrenih za uporabo v živilih, in pogoje njihove uporabe.
  (2)
  Uredba Komisije (EU) št. 231/2012 (3) določa specifikacije za aditive za živila, vključno z barvili in sladili, ki so navedeni v prilogah II in III k Uredbi (ES) št. 1333/2008.
  (3)
  Navedeni seznami se lahko na pobudo Komisije ali na podlagi vložene vloge posodobijo v skladu s skupnim postopkom iz člena 3(1) Uredbe (ES) št. 1331/2008.
  (4)
  Vloge za dovoljenje za uporabo anionskega kopolimera metakrilata in nevtralnega kopolimera metakrilata kot sredstev za glaziranje v prehranskih dopolnilih v trdni obliki so bile predložene 25. in 27. aprila 2009 in so dostopne državam članicam.
  (5)
  Evropska agencija za varnost hrane je ocenila varnost nevtralnega kopolimera metakrilata (4) in anionskega kopolimera metakrilata (5), kadar se uporabljata kot aditiv za živila, in ugotovila, da njuna uporaba v prehranskih dopolnilih v trdni obliki na predlagani ravni uporabe ne predstavlja tveganja za varnost.
  (6)
  Obstaja tehnološka potreba po uporabi nevtralnega kopolimera metakrilata in anionskega kopolimera metakrilata v prehranskih dopolnilih v trdni obliki. Nevtralni kopolimer metakrilata je namenjen uporabi kot sredstvo za glaziranje s podaljšanim sproščanjem. Formulacije s podaljšanim sproščanjem omogočajo neprestano raztapljanje hranila v določenem času. Anionski kopolimer metakrilata je namenjen uporabi kot sredstvo za glaziranje za zaščito želodca pred dražilnimi sestavinami in/ali za zaščito občutljivih hranil pred razpadanjem zaradi želodčne kisline. Zato je primerno odobriti uporabo obeh aditivov za živila v prehranskih dopolnilih v trdni obliki ter nevtralnemu kopolimeru metakrilata kot E-številko dodeliti E 1206, anionskemu kopolimeru metakrilata pa E-številko E 1207.
  (7)
  Uredba Komisije (EU) št. 1129/2011 (6) je dovolila uporabo osnovnega kopolimera metakrilata (E 1205) v prehranskih dopolnilih v trdni obliki, Uredba (EU) št. 231/2012 pa določa specifikacije za navedeni aditiv za živila, vključno z mejnimi vrednostmi za arzen, svinec, živo srebro in baker. Navedene specifikacije bi bilo treba posodobiti, tako da se upoštevajo mejne vrednosti za svinec, živo srebro in kadmij v prehranskih dopolnilih, kakor je določeno v Uredbi Komisije (ES) št. 1881/2006 z dne 19. decembra 2006 o določitvi mejnih vrednosti nekaterih onesnaževal v živilih (7).
  (8)
  Mejna vrednost arzena v prehranskih dopolnilih še ni določena na ravni Unije. Vendar pa so posamezne vrednosti določene v zakonodaji držav članic. Zato je primerno posodobiti specifikacije za osnovni kopolimer metakrilata (E 1205) v Uredbi (EU) št. 231/2012 glede arzena, da se upošteva zakonodaja držav članic.
  (9)
  Mejna vrednost bakra v prehranskih dopolnilih ni določena na ravni Unije in v osnovnem kopolimeru metakrilata (E 1205) ni znakov prisotnosti bakra na toksikološko pomembnih ravneh. Zato je primerno, da se baker črta iz razdelka „Čistost“ za osnovni kopolimer metakrilata (E 1205) v Uredbi (EU) št. 231/2012.
  (10)
  Treba bi bilo sprejeti specifikacije za nevtralni kopolimer metakrilata (E 1206) in anionski kopolimer metakrilata (E 1207). Merila čistosti za arzen, svinec, živo srebro in kadmij bi morala slediti istemu pristopu kot pri osnovnem kopolimeru metakrilata (E 1205), pri mejnih vrednostih pa bi bilo treba upoštevati, da je trgovska oblika nevtralnega kopolimera metakrilata (E 1206) in anionskega kopolimera metakrilata (E 1207) 30-odstotna disperzija suhe snovi v vodi.
  (11)
  Uredbo (ES) št. 1333/2008 in Uredbo (EU) št. 231/2012 bi zato bilo treba ustrezno spremeniti.
  (12)
  Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
  SPREJELA NASLEDNJO UREDBO:
  Člen 1
  Priloga II k Uredbi (ES) št. 1333/2008 se spremeni v skladu s Prilogo I k tej uredbi.
  Člen 2
  Priloga k Uredbi (EU) št. 231/2012 se spremeni v skladu s Prilogo II k tej uredbi.
  Člen 3
  Ta uredba začne veljati dvajseti dan po objavi v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 28. avgusta 2013